**Konkurrencerne til kulturfagsmaraton 2020**

Årets kulturfagsmaraton handler om forfatteren Morten Dürr, der deltager i Kulturfagsmaraton 2020 over flere omgange. Dette samarbejde kulminerer **d. 12.05.2020**, hvor alle jeres elever deltager i det store KFM-event i Rødkærsbro. (I kan søge transport via KLC-Viborg)

**D. 26.04.2020** **er der deadline** for indlevering af produkter til årets Kulturfagsmaraton. I skal sende jeres produkter til kasp816e@viborgskoler.dk. Der skal indleveres to kreative produktioner, der arbejder videre med Morten Dürrs materiale. I jeres klasse har I arbejdet med minimum et af de tre værker, der er blevet stillet til digital rådighed i perioden 1.1.20-1.6.20. Det drejer sig om “Robotten kan skide” (roman for mellemtrinnet), “En lort med tusind ben” (letlæst illustreret roman for mellemtrinnet) og “Zenobia”. (graphic novel)

Det er ikke et krav, at I bruger de digitale udgaver, hvis I har adgang til bøgerne via CFU eller jeres bibliotek, så er det helt i orden. Kravet er blot, at jeres kreative arbejde tager udgangspunkt i de værker, der er nævnt i dette dokument.

**Kravene til de to kreative produktioner er følgende:**

Jeres klasse skal aflevere **en videredigtningsopave skrevet i Twine.** Twine er et program på computeren, der gør det muligt for jeres elever at skrive nonlineære historier. Jeres videredigtningshistorier bliver vurderet på følgende ting:

* Virker historien som en forlængelse og viderefortælling af originalværket. (sprog og handling)
* Passer personerne (nye og gamle) ind i universet.
* Er valgene i den nonlineære fortælling gode til at drive historien fremad.
* Lever sproget videre og kan man finde ligheder med sproget i originalværket.

Jeres klasse skal også aflevere **en dramatisk podcast, der gengiver en scene fra et af værkerne.** Det er et krav, at jeres podcast starter med en præsentation og begrundelse for valget af scenen/scenerne. I skal også sørge for at jeres podcast er mellem 4-7 minutter lang. Jeres podcast bliver vurderet på følgende elementer:

* Er der en indlevende og stemningsskabende fortællerstemme.
* Er der lagt effekter, lyde og musik ind, der fremmer stemninger og forstærker lytteroplevelsen.
* Opfylder podcasten de tidligere nævnte krav.

På selve dagen for kulturfagsmaraton finder den tredje store konkurrence sted, hvor eleverne skal dyste i kreativitet, viden om Morten Dürr og andre sjove opgaver. Disse opgaver er en del af et løb rundt på Rødkærsbro Skoles område, hvor eleverne skal løse forskellige opgaver. Det vil være en fordel, hvis I på forhånd har inddelt alle jeres elever i 4-mandsgrupper til denne aktivitet.

Morten Dürr udvælger og kårer vinderklasserne i de to kreative konkurrencer. Alle konkurrencerne giver point til det samlede regnskab, der afgør hvilken klasse, der bliver kåret som vinderklassen i kulturfagsmaraton 2020.